Mizerie și excremente de șoareci, găsite în cantina unui liceu din România. Decizia luată de ANPC
- Mădălina Sfrijan
- 18 martie 2024, 18:58
Cantina Liceului Tehnologic de Silvicultură şi Agricultură "Casa Verde" din Timişoara a fost închisă temporar. Decizia a fost luată de inspectorii de la Protecția Consumatorului, în în urma unui control. La fața locului, aceștia au găsit aparate frigorifice neigienizate, mizerie și excremente de șoareci.
Control în cantina unui liceu din Timișoara. Ce au găsit inspectorii
Potrivit reprezentanților ANPC, în cantina Liceului Tehnologic din Timișoara au fost identificate alimente expirate, aparate frigorifice neigienizate, cu depuneri de gheață.
Totodată, în urma controlului au fost găsite și materii prime fără ambalaje originale și fără elemente de identificare. Pentru aceste nereguli, inspectorii au aplicat o amendă de 15.000 de lei.
Excremente de șoareci, găsite în veselă
Inspectorii au constatat că tavanul şi pereţii aveau exfoliere de zugrăveală ca urmare a infiltrațiilor. Totodată, aceștia au găsit urme de excremente de șoareci în blocul alimentar.
" Au fost identificate materii prime cu data limita de consum depăşită (expirate), stare termică schimbată; agregate frig neigienizate, cu depuneri de gheaţă, şi materii prime fără ambalaje originale şi fără elemente de identificare. Nu se monitorizează temperatura la spaţiile frig, tavan şi pereţi cu exfoliere de zugrăveală ca urmare a infiltraţiilor; excremente de rozătoare în blocul alimentar; cuptoare şi vesele neigenizate corespunzător şi strat de grăsime arsă. În spaţiul de depozitare vesela avea excremente de rozătoare, iar în lista meniu nu se menţionează produsele cu potenţial alergen", a transmis Mihai Alin Gubandru, comisar şef al Comisariatului Regional pentru Protecţia Consumatorilor (CRPC) Vest.
Cantina a fost închisă temporar. Amenda aplicată de inspectori
În urma controlului efectuat, inspectorii au aplicat o amendă în valoare de 15.000 de lei. De asemenea, conducerea unității a primit și un avertisment.
"Au fost dispuse următoarele măsuri complementare: oprirea temporară a prestării serviciilor până la remedierea deficienţelor constatate - cantina; oprirea definitivă de la comercializare a produselor neconforme", au adăugat reprezentanții ANPC.